<classify> MBUNGE wa Bunda Mjini, Ester Bulaya Chadema ameieleza Mahakama ya Hakimu Mkazi Kisutu, Dar es Salaam kuwa ndoa yake na mumewe, Gustavus Babile haijawahi kuvunjika, kwani ndoa ya Kikristo huwa haivunjiki, ingawa hakuweka wazi kama wanaishi pamoja na mumewe huyo Mbweni, Dar es Salaam au la.Bulaya ambaye jana alikuwa akiendelea kutoa utetezi wake, kwa kujibu maswali ya upande wa mashtaka katika kesi ya uchochezi, inayowakabili viongozi wa Chadema, aliyasema hayo alipojibu maswali ya Wakili wa Serikali Mwandamizi, Simoni Wankyo mbele ya Hakimu Mkazi Mkuu, Thomas Simba.Alidai kuwa walifunga ndoa na Babile mwaka 2003 na ndoa yao haijavunjika. Akijibu swali la Mkurugenzi Msaidizi wa Mashtaka, Faraja Nchimbi kuhusu hati yake ya kusafiri, Bulaya alidai hakuna mahali hati hiyo imeonesha kugongwa mhuri wa kusafiri nje ya nchi kati ya Februari 16 hadi 28, 2018 na wala hajawahi kusema mahakamani, kama alisafiri nje ya nchi katika tarehe hizo.Alidai kuwa alichoieleza mahakama ni kuwa siku hiyo ya Februari 16, mwaka jana, aliwahi kuondoka katika mkutano wa kufunga kampeni za Uchaguzi Mdogo wa Jimbo la Kinondoni, kwa kuwa mshitakiwa mwenzake, Halima Mdee ambaye ni jirani yake huko Mbweni jijini Dar es Salaam, alikuwa anaumwa hivyo walienda kujiandaa na safari ya kwenda kwenye matibabu Afrika Kusini.Kesi hiyo iliahirishwa hadi Januari 20 ambapo itaendelea kusikilizwa ushahidi kwa siku nne mfululizo hadi Januari 24, 2020. Washitakiwa wengine katika kesi hiyo ni Mwenyekiti wa Taifa wa Chadema, Freeman Mbowe, Mbunge wa Kibamba ambaye sasa ni Katibu Mkuu, John Mnyika, aliyekuwa Katibu Mkuu, Dk Vincent Mashinji, Naibu Katibu Mkuu Zanzibar, Salum Mwalimu na wabunge Peter Msigwa Iringa Mjini, John Heche Tarime Vijijini, Esther Matiko Tarime Mjini na Halima Mdee Kawe.Washitakiwa wanakabiliwa na mashitaka 13 likiwemo la kula njama, ambako wote wanadaiwa kuwa Februari 1 na 16, mwaka jana Dar es Salaam, walikuĺa njama ya kutenda kosa la kufanya mkusanyiko usio halali na kukiuka tamko kutawanyika.  <topic>: KITAIFA 